Bjarne Håkon Hanssen

Bjarne Håkon Hanssen (født 1962) er en norsk kommunikasjonsrådgiver og tidligere politiker (Ap). Fra 2016 er han partner og medeier i kommunikasjonsselskapet Kruse Larsen. 

På 2000-tallet var han en sentral politiker i Arbeiderpartiet som statsråd i Jens Stoltenbergs regjeringer, herunder som landbruksminister 2000–2001, arbeids- og inkluderingsminister 2005–2008 samt helse- og omsorgsminister 2008–2009. Før dette var Hanssen fylkesordfører i Nord-Trøndelag 1995–1997 og stortingsrepresentant 1997–2009. Han gikk ut av politikken etter stortingsvalget i 2009.

 Bakgrunn 
Bjarne Håkon Hansen er utdannet lærer ved Levanger Lærerhøgskole. På 1980-tallet ble Hanssen den første lederen i Namdal lokallag av Norsk atferdsanalytisk forening.Holth, P. (2003). NAFO gjennom tid og rom. Diskriminanten, 30(1), 35-37. Hanssen drev med judo fra han var 10 til han var 20 år, og tok bronsemedalje i judo-NM. Fra 1989 til 1991 var han rådmann i Fosnes kommune. 

 Politisk liv 
Hanssen var leder for AUF i Nord-Trøndelag fra 1980 til 1982. Han var medlem av fylkestinget i Nord-Trøndelag fra 1983 til 1997, fra 1995 som fylkesordfører. Han var vararepresentant til Stortinget fra Nord-Trøndelag fra 1993 og ble innvalgt på fast mandat i 1997. I perioden 2001 til 2005 var han første nestleder i sosialkomiteen.  

13. august 2008 offentliggjorde Hanssen at han ikke ville ta gjenvalg på Stortinget i 2009. 

Hanssen var landbruksminister i Jens Stoltenbergs første regjering fra 2000 til 2001. I Jens Stoltenbergs andre regjering var han arbeids- og inkluderingsminister fra 2005 til 2008 og helse- og omsorgsminister fra 2008 til 2009. 

 Politiske saker 
Hanssen satte i gang en rekke omfattende reformer i perioden som statsråd i flere departementer, blant annet NAV-reformen og Pensjonsreformen i 2006 og Samhandlingsreformen i 2009.

Som landbruksminister reduserte han matvaremomsen fra 24 til 12 prosent, for å gjøre matvarer billigere for forbrukerne. Under hans periode som landbruksminister så Mattilsynet seg nødt til å stenge grensene for utenlandsk kjøtt en periode på grunn av munn- og klovsyke i EU-området.

Som arbeids- og sosialminister kjempet han for at trygdede skal komme seg i jobb, og gjorde seg bemerket ved til å si at "sosialklienter skal stå opp om morran". 

Hanssen høstet sterk kritikk da han grep til tvungen lønnsnemnd 7. juni 2006 i konflikten der Akademikerne streiket for sine krav. En lovlig arbeidskonflikt ble avsluttet uten forvarsel grunnet dyrehelsehensyn.Aftenposten 08.06.2006 side 6 Spørsmålet om begrunnelsen for lønnsnemnden var innenfor regelverket ble vurdert prøvd i Arbeidsretten.

 Kritikk og kontroverser 
Det vakte oppmerksomhet i mediene da han i februar 2002, på Fredrik Skavlans talkshow-program Først & sist, fortalte den svenske forfatteren Liza Marklund at: «...det er få som er like vakre som deg som kaller seg feminister i Norge». Uttalelsene skapte så mye rabalder at hans kandidatur som nestleder i Arbeiderpartiet ble trukket i tvil.

Det vakte også oppmerksomhet i media at Hanssen som helseminister i et intervju i Verdens Gang i januar 2009 fortalte at han hadde kontaktet healeren Joralf Gjerstad, også kjent som «Snåsamannen», for å kurere sin sønn i 1997.

 Etter politikken 
Tre uker etter stortingsvalget i 2009 kunngjorde Hanssen at han ikke ville fortsette som statsråd, til tross for at han hadde sagt det motsatte under valgkampen og etter valget. Hanssen ble senere partner i rådgivingsselskapet First House, noe som vakte debatt. 

Diskusjonen blusset opp igjen i juli 2010 etter at det ble kjent at Hanssen hadde medvirket i strategien til barnehagekonsernet Espiras kampanje mot et forslag fra regjeringen om nye utbytteregler for private barnehager. Forslaget hadde blitt diskutert allerede mens Hanssen satt i regjeringen.

I 2016 sluttet han i First House og ble partner i Kruse Larsen. Han jobber ved Kruse Larsens kontor i Trondheim, der han også er bosatt. 

 Regjeringsmedlem 
 17. mars 2000–19. oktober 2001 statsråd i Landbruksdepartementet.
 17. oktober 2005–20. juni 2008 statsråd i Arbeids- og inkluderingsdepartementet (før 1. januar 2006: Arbeids- og sosialdepartementet).
 20. juni 2008–20. oktober 2009 statsråd i Helse- og omsorgsdepartementet.
 2. oktober–20. oktober 2009 settestatsråd i Arbeids- og inkluderingsdepartementet

 Stortingskomiteer 
 2005–2009 møter ikke mens han er statsråd.
 2001–2005 første nestleder i Sosialkomitéen.
 1997–2001 nestleder i Næringskomitéen til 17. mars 2000.
 1997–2001 varamedlem av Valgkomitéen til 17. mars 2000.

 Referanser 

 Eksterne lenker 



 First House hjemmeside

Kategori:Norske helseministre
Kategori:Norske arbeidsministre
Kategori:Norske landbruksministre
Kategori:Ap-statsråder
Kategori:Statsråder i Regjeringen Stoltenberg I
Kategori:Statsråder i Regjeringen Stoltenberg II
Kategori:Norske statsråder etter 1945
Kategori:Stortingsrepresentanter fra Ap
Kategori:Stortingsrepresentanter for Nord-Trøndelag
Kategori:Stortingsrepresentanter 1997–2001
Kategori:Stortingsrepresentanter 2001–2005
Kategori:Stortingsrepresentanter 2005–2009
Kategori:Fylkesordførere fra Ap
Kategori:Fylkesordførere i Nord-Trøndelag
Kategori:Ap-politikere i Nord-Trøndelag
Kategori:Personer tilknyttet First House
Kategori:Tillitsvalgte i AUF
Kategori:Lobbyister
Kategori:Norske judoka
Kategori:Personer fra Namsos kommune
Kategori:Personer tilknyttet Kruse Larsen